РЕШЕНИЕ НА КОМИСИЯТА
от 9 декември 2008 година
за даване на разрешение на Обединеното кралство да се възползва от разпоредбата, определена в точка 8.5 от приложение IIA към Регламент (ЕО) № 40/2008 на Съвета по отношение на система за общ фонд на риболовното усилие за траулери и подобни риболовни кораби, опериращи в Северно море и на запад от Шотландия
(нотифицирано под номер C(2008) 7801)
(само текстът на английски език е автентичен)
(2008/983/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 40/2008 на Съвета от 16 януари 2008 г. за установяване на възможностите за риболов за 2008 г. и свързаните с тях условия на определени рибни запаси и групи от рибни запаси, приложими във водите на Общността и за корабите на Общността във води, които подлежат на ограничения на улова (1), и по-специално точка 8.7 от приложение IIA към него,
като взе предвид искането, отправено от страна на Обединеното кралство,
като има предвид, че:
(1)
В точки 8 и 14 от приложение IIA към Регламент (ЕО) № 40/2008 се уточнява максималното допустимо риболовно усилие, като се определя максимален брой дни в морето, през които корабите на Общността с обща дължина, равна на или по-голяма от 10 метра, разполагащи на борда си с определен вид съоръжения, могат да се намират в някои зони от Категат до западния бряг на Шотландия.
(2)
В точка 8.5 от горепосоченото приложение на държава-членка се дава възможност да управлява разпределеното си за периода на управление 2008 г. риболовно усилие съгласно система за киловат дни. Такава система за управление позволява на риболовните кораби да се предостави максимален брой дни в морето, който е различен от определения в горепосоченото приложение, при условие че общото количество киловат дни, съответстващо на комбинацията от група риболовни съоръжения и оперативна зона, към която принадлежат корабите, е спазено.
(3)
В точка 8.6 от горепосоченото приложение се уточнява, че такова преразпределяне на дни в морето се извършва с оглед на по-ефективното използване на възможностите за риболов или за да се стимулират риболовни практики, които водят до намалено изхвърляне и по-ниска смъртност от риболов както на млади, така и на възрастни екземпляри.
(4)
В точка 8.7 от горепосоченото приложение е предвидено какви данни се изискват от държава-членка, която желае да получи разрешение от Комисията за прилагането на такава алтернативна система за управление на риболовното усилие.
(5)
Обединеното кралство подаде искане до Комисията с писма от 14 април, 2 май и 22 юли и с доклади в електронен формат, изпратени през май, август и септември 2008 г., за алтернативна система за управление в Обединеното кралство, приложима за риболовни кораби, използващи тралове или датски грибове с размер на отвора на мрежата между 70 и 89 mm или 100 mm и повече, опериращи във водите на ЕО в Норвежко море, Северно море или на запад от Шотландия (зони IIa, IVa-IVc или VIa на ICES). Това искане и докладите, съдържаха информацията и данните, изисквани съгласно точка 8.7 от приложение IIA към Регламент (ЕО) № 40/2008, по-специално по отношение на обхвата, очертанията, изчисленията, функционирането, наблюдението и оценяването на тази система.
(6)
Системата на Обединеното кралство е приложима първоначално за 867 кораба. Техните общи максимуми на усилието през периода на управление 2008 г. са 21 095 690 киловат дни за групата риболовни съоръжения с размер на отвора на мрежата между 70 и 89 mm, опериращи в която и да е от посочените зони, и 27 867 735 киловат дни за групата риболовни съоръжения с размер на отвора на мрежата 100 mm или повече, опериращи в която и да е от посочените зони. С оглед на по-малкия брой дни в морето за групата риболовни съоръжения с размер на отвора на мрежата 100 mm или повече, когато оперират на запад от Шотландия, се прилага подтаван от 24 622 862 киловат дни за техните риболовни рейсове на запад от Шотландия. Следователно тази система изпълнява условията, предвидени в точка 8.5 от приложение IIA към Регламент (ЕО) № 40/2008.
(7)
Комисията оцени системата и заключи, че тя служи на целите, определени в точка 8.6 от приложение IIA към Регламент (ЕО) № 40/2008. Системата преразпределя дните в морето с оглед на по-ефективното използване на възможностите за риболов и за да се стимулират риболовни практики, които водят до намалено изхвърляне и по-ниска смъртност от риболов както на млади, така и на възрастни екземпляри. Освен това съгласно тази система участващите кораби са задължени да подпомагат специфични мерки за опазване. Те леко се различават в концепцията си и по важността си в зависимост от районите и включват следните компоненти: спазване на затварянето на зони с незабавен ефект, извършено при откриване на струпвания на атлантическа треска; използване на панели с квадратни отвори с цел увеличаване на селективността на бяла риба; участие в опити за по-селективни съоръжения; и използване единствено на едно съоръжение вместо няколко по време на рейс. Въздействието на тези мерки ще трябва да бъде оценено на по-късен етап.
(8)
Един от стимулите за рибарите да участват в системата е разпределянето на непроменено усилие в сравнение с период на управление 2007 г., известно като „кредити за опазване“ в Шотландия, независимо от намалението на максималния брой дни в морето, което е приложимо за траулери в Северно море и на запад от Шотландия за период на управление 2008 г.
(9)
Следователно системата за общ фонд на усилието на Обединеното кралство за управление във води на ЕО в зони IIa, IVa-IVc и VIa на ICES на риболовното усилие на тралове, датски грибове и подобни съоръжения, с изключение на бим тралове, с размер на отвора на мрежата, равен на или по-голям от 70 mm и по-малък от 90 mm или равен на или по-голям от 100 mm, чрез разпределяне и наблюдение на киловат дни следва да се разреши за период на управление 2008 г.,
ПРИЕ НАСТОЯЩОТО РЕШЕНИЕ:
Член 1
Системата за общ фонд на усилието на Обединеното кралство за управление във води на ЕО в зони IIa, IVa-IVc и VIa на ICES на риболовното усилие на тралове, датски грибове и подобни съоръжения, с изключение на бим тралове, с размер на отвора на мрежата, равен на или по-голям от 70 mm и по-малък от 90 mm или равен на или по-голям от 100 mm, чрез разпределяне и наблюдение на киловат дни, подадена на 14 април, 2 май и 22 юли 2008 г., се разрешава за период на управление 2008 г.
Член 2
Адресат на настоящото решение е Обединеното кралство Великобритания и Северна Ирландия.
Съставено в Брюксел на 9 декември 2008 година.